Jannsen, Johann Voldemar
(Vana-Vändra, Észtország, 1819. 05. 16. – Tartu, Észtország, 1890. 07. 13.)

Észt újságíró, író (kultúrpolitikus). Kántorként és tanítóként dolgozott, majd 1857–1863 között kiadta a Perno Postimees (Pärnui Postás) című oktató, felvilágosító jellegű hetilapot, ezzel megalapozva az észt nyelvű sajtót és az észt nemzeti ébredést. 1864–1886 között Tartuban pedig megjelentette az egyre népszerűbbé váló Eesti Postimeest (Észt Postás), valamint annak mellékleteit és egy mezőgazdasági folyóiratot is.
Részt vett a Vanemuine dal- és játékegylet (1865), a Tartui Földművesek Társasága megalapításában, valamint az első (1869) és második (1879) általános (összésztországi) dalosünnep megszervezésében. Otthona lassanként az észt nemzeti mozgalom központjává vált. Kultúrpolitikai, oktató-felvilágosító és szépirodalmi tevékenysége meghatározó volt az észt nemzetté válás, társadalom, színjátszás, kórusmű-irodalom stb. fejlődésében.
Jannsen az észt himnusz szövegének a szerzője. Munkásságában a társadalmi békét és az egyház fontosságát hangsúlyozta. A német lovagrendektől titkos támogatásban részesült, nyomásukra el kellett távolítania munkatársai közül a radikálisabb C. R. Jakobsont és J. Hurtot, ami csökkentette Jannsen nemzeti mozgalomra gyakorolt hatását.

(Bereczki András)